b'\n_START_ARTICLE_\nOdise Roshi\n_START_SECTION_\nCariera timpurie\n_START_PARAGRAPH_\nRoshi s-a n\xc4\x83scut \xc3\xaen Fier, Albania. Cresc\xc3\xa2nd \xc3\xaen Fier, Roshi \xc8\x99i-a \xc3\xaenceput cariera la tineret la v\xc3\xa2rsta de 10 ani \xc8\x99i \xc3\xaen cele din urm\xc4\x83 a ajuns la Apolonia Fier \xc3\xaen 2008. \xc3\x8en timpul carierei sale la tineret, el a dat probe pentru Paris Saint-Germain, dar nu a reu\xc8\x99it s\xc4\x83-i conving\xc4\x83 pe parizieni s\xc4\x83-l p\xc4\x83streze. Roshi a avansat prin grupele de juniori \xc8\x99i tineret ale Apolonei \xc8\x99i a intrat \xc3\xaen echipa mare la v\xc3\xa2rsta de \xc8\x99aisprezece ani.\n_START_SECTION_\nApolonia Fier\n_START_PARAGRAPH_\nRoshi a jucat cinci meciuri pentru Apolonia \xc3\xaen sezonul 2006-2007. El a jucat bine, \xc3\xaens\xc4\x83 Apolonia a fost retrogradat\xc4\x83 \xc3\xaen a Doua Lig\xc4\x83 a Albaniei._NEWLINE_Juc\xc3\xa2nd constant \xc3\xaen prima divizie, Roshi a fost determinant \xc3\xaen clasarea printre primele dou\xc4\x83 locuri, lucru ce a dus la promovarea Apoloniei \xc3\xaen Superliga Albaniei._NEWLINE_Meciurile bune f\xc4\x83cute la echipa de club i-a adus primele convoc\xc4\x83ri la na\xc8\x9bionalele de tineret. El a ajutat-o pe Apolonia s\xc4\x83 termine sezonul la mijlocul clasamentului.\n_START_SECTION_\nFlamurtari Vlor\xc3\xab\n_START_PARAGRAPH_\n\xc3\x8en iulie 2009, Roshi a semnat cu Flamurtari Vlor\xc3\xab. El \xc8\x99i-a f\xc4\x83cut debutul \xc3\xaentr-un meci oficial \xc3\xaen timpul unui meci cont\xc3\xa2nd pentru calific\xc4\x83rile \xc3\xaen Europa League, \xc3\xaen care Flamurtari a jucat \xc3\xaempotriva clubului sco\xc8\x9bian Motherwell. Roshi a jucat bine \xc3\xaen ambele man\xc8\x99e \xc8\x99i a marcat un gol \xc3\xaen deplasare, \xc3\xaens\xc4\x83 Flamurtari a fost eliminat\xc4\x83. Primul s\xc4\x83u meci \xc3\xaen campionat a avut loc pe 23 august \xc3\xaen meciul de deschidere \xc3\xaempotriva Tiranei, care s-a \xc3\xaencheiat cu o victorie scor 3-1, iar Roshi a marcat al doilea gol. \xc3\x8en primul s\xc4\x83u sezon, Roshi a jucat 29 de meciuri \xc3\xaen campionat \xc8\x99i a marcat 3 goluri, str\xc3\xa2ng\xc3\xa2nd 2067 minute pe teren, cu Flamurtari termin\xc3\xa2ndpe locul 5 \xc3\xaen campionat \xc8\x99i nereu\xc8\x99ind s\xc4\x83 ob\xc8\x9bin\xc4\x83 un loc \xc3\xaen competi\xc8\x9biile europene.\n_START_SECTION_\nK\xc3\xb6ln\n_START_PARAGRAPH_\nLa sf\xc3\xa2r\xc8\x99itul sezonului 2010-2011, au existat specula\xc8\x9bii conform c\xc4\x83rora Roshi ar fi dorit de clubul belgian Anderlecht , precum \xc8\x99i de clubul german 1. FC K\xc3\xb6ln. La 19 mai 2011, Roshi a semnat un acord pe patru ani cu K\xc3\xb6ln din postura de juc\xc4\x83tor liber de contract. Pre\xc8\x99edintele lui K\xc3\xb6ln, Volker Finke, a declarat c\xc4\x83 Roshi este un juc\xc4\x83tor \xe2\x80\x9efoarte talentat\xe2\x80\x9d, cu un viitor promi\xc8\x9b\xc4\x83tor ca mijloca\xc8\x99 ofensiv._NEWLINE_Roshi \xc8\x99i-a f\xc4\x83cut debutul \xc3\xaen Bundesliga pentru K\xc3\xb6ln la 6 august 2011 \xc3\xaempotriva lui VfL Wolfsburg, intr\xc3\xa2nd \xc3\xaen minutul 83 \xc3\xaen locul lui Kevin Pezzoni, \xc3\xaen \xc3\xaencercarea antrenorului Stale Solbakken de a \xc3\xaent\xc4\x83ri atacul. Roshi a marcat primul gol pentru K\xc3\xb6ln pe 5 februarie 2012, la doar 99 de secunde dup\xc4\x83 ce a intrat pe teren \xc3\xaen minutul 72, iar golurile sale au fost decisive, deoarece K\xc3\xb6ln a c\xc3\xa2\xc8\x99tigat 1-0 cu Kaiserslautern. De asemenea, cu aceast\xc4\x83 victorie, K\xc3\xb6ln \xc8\x99i-a \xc3\xaencheiat seria de trei \xc3\xaenfr\xc3\xa2ngeri, fiind prima victorie a lui K\xc3\xb6ln asupra lui Kaiserslautern \xc3\xaen peste 22 de ani. Roshi i-a dat o pas\xc4\x83 de gol lui Milivoje Novakovi\xc4\x87 \xc3\xaempotriva lui 1. FC N\xc3\xbcrnberg dou\xc4\x83 s\xc4\x83pt\xc4\x83m\xc3\xa2ni mai t\xc3\xa2rziu, \xc3\xaen \xc3\xaenfr\xc3\xa2ngerea cu 2-1. Roshi a reusit sa joace 3 meciuri ca titular si a \xc3\xaencheiat sezonul cu 20 de meciuri, marc\xc3\xa2nd un gol \xc8\x99i d\xc3\xa2nd o pas\xc4\x83 de gol.\n_START_SECTION_\nFSV Frankfurt\n_START_PARAGRAPH_\nLa 6 august 2012, s-a anun\xc8\x9bat faptul c\xc4\x83 Roshi, pe atunci \xc3\xaen v\xc3\xa2rst\xc4\x83 de 21 de ani, va fi \xc3\xaemprumutat la FSV Frankfurt pe un an. Coechipierul s\xc4\x83u albanez Edmond Kapllani a ajuns la echip\xc4\x83 cu lun\xc4\x83 mai devreme. Uwe St\xc3\xb6ver, directorul sportiv al lui FSV Frankfurt, a declarat c\xc4\x83 Roshi \xc8\x99i-a demonstrat calit\xc4\x83\xc8\x9bile \xc3\xaen sezonul precedent de Bundesliga pentru K\xc3\xb6ln \xc8\x99i a fost convins c\xc4\x83 aducerea lui Roshi va \xc3\xaembun\xc4\x83t\xc4\x83\xc8\x9bi jocul ofensiv al Frankfurtului._NEWLINE_Roshi a dat o pas\xc4\x83 de gol \xc3\xaempotriva lui FC Erzgebirge Aue \xc3\xaen cea de-a treia etap\xc4\x83 a sezonului 2012-2013. La 21 septembrie 2012, Roshi a marcat primul gol pentru Frankfurt \xc3\xaempotriva lui FC St. Pauli. A \xc3\xaenscris cu un \xc8\x99ut din afara careului. La 27 aprilie 2013, a marcat al doilea gol al lui Frankfurt cu Dynamo Dresda \xc3\xaen minutul 84, la 10 minute dup\xc4\x83 ce a intrat pe teren \xc3\xaen victoria cu  3-1._NEWLINE_La 4 aprilie 2014, \xc3\xaen absen\xc8\x9ba coechipierului \xc8\x99i compatriotului Edmond Kapllani din cauza unei accident\xc4\x83ri, Roshi a jucat ca mijloca\xc8\x99 ofensiv \xc8\x99i a marcat \xc3\xaen minutul 61 \xc3\xaentr-o \xc3\xaenfr\xc3\xa2ngere 1-2 \xc3\xaempotriva lui VfR Aalen. Pentru golul marcat \xc8\x99i meciul bun jucat de Roshi, acesta a fost inclus \xc3\xaen echipa etapei \xc3\xaen 2. Bundesliga._NEWLINE_Dup\xc4\x83 ce a suferit ni\xc8\x99te probleme musculare, la 8 februarie 2015, Roshi s-a \xc3\xaentors la echip\xc4\x83 \xc8\x99i a marcat \xc3\xaen meciul cu 1. FC N\xc3\xbcrnberg  El a \xc3\xaenceput ca titular al\xc4\x83turi de Mohamed Amine Aoudia \xc8\x99i a marcat primul gol al victoriei cu 2-1. Roshi a marcat din nou \xc3\xaen meciul cu Red Bull Leipzig la 15 februarie 2015, c\xc3\xa2\xc8\x99tig\xc3\xa2nd cu 1-0.\n_START_SECTION_\nHNK Rijeka\n_START_PARAGRAPH_\nDup\xc4\x83 ce Roshi a refuzat s\xc4\x83-\xc8\x99i prelungeasc\xc4\x83 contractul cu FSV Frankfurt, la 6 iunie 2015 a semnat un contract pe trei ani cu echipa HNK Rijeka din Prima Lig\xc4\x83 Croat\xc4\x83. Roshi s-a ref\xc4\x83cut \xc8\x99i a jucat cu Slaven Belupo Koprivnica la 19 iulie 2015, intr\xc3\xa2nd pe teren din postura de rezerv\xc4\x83. El a fost o rezerv\xc4\x83 neutilizat\xc4\x83 pentru acel meci. Roshi \xc8\x99i-a f\xc4\x83cut debutul pentru Rijeka \xc3\xaen meciul din Europa League cu Aberdeen de pe 23 iulie 2015. El a \xc3\xaenscris primul gol pentru club \xc3\xaen victoria cu 4-1 cu Zagreb la 4 octombrie 2015.\n_START_SECTION_\nTerek / Ahmat Grozn\xc3\xaei\n_START_PARAGRAPH_\nLa 21 iulie 2016, Roshi a semnat cu FC Terek Grozn\xc3\xaei din Prima Lig\xc4\x83 Rus\xc4\x83._NEWLINE_La 2 aprilie 2017, Roshi i-a oferit o pas\xc4\x83 de gol lui Magomed Mitrishev \xc3\xaen minutul 31 al meciului cu Amkar Perm, care a dus partida la 1-1 \xc8\x99i a ajutat-o pe Terek s\xc4\x83 ob\xc8\x9bin\xc4\x83 remiza, deoarece scorul nu sa schimbat p\xc3\xa2n\xc4\x83 la sf\xc3\xa2r\xc8\x99it._NEWLINE_La 18 august 2018 a suferit o ruptur\xc4\x83 a ligamentelor \xc3\xaencruci\xc8\x99ate anterioare, care l-au \xc8\x9binut pe tu\xc8\x99\xc4\x83 timp de \xc8\x99ase luni.\n_START_SECTION_\nCariera la na\xc8\x9bional\xc4\x83\n_START_PARAGRAPH_\nRoshi a fost convocat de 3 ori pentru echipa de sub 17 ani a Albaniei \xc3\xaen campania de calificare la Campionatul European din 2008, sub conducerea lui Shp\xc3\xabtim Duro, debut\xc3\xa2nd la 27 octombrie 2007 \xc3\xaen meciul pierdut cu 3-0 \xc3\xaempotriva Olandei. Albania U17 a fost eliminat\xc4\x83 din runda de calificare, f\xc4\x83c\xc3\xa2nd doar un egal \xc8\x99i dou\xc4\x83 \xc3\xaenfr\xc3\xa2ngeri, cu un gol marcat \xc8\x99i 10 primite.\n_START_SECTION_\nAlbania U21\n_START_PARAGRAPH_\nRoshi a fost convocat pentru prima dat\xc4\x83 la echipa Albaniei sub 21 de ani de c\xc4\x83tre antrenorul Artan Bushati pentru meciul de calificare la Campionatul European de tineret sub 20 de ani al UEFA \xc3\xaen 2011, \xc3\xaempotriva Azerbaidjanului U21 pe 5 septembrie 2009. El \xc8\x99i-a f\xc4\x83cut debutul \xc3\xaempotriva Azerbaijanului, intr\xc3\xa2nd la pauz\xc4\x83 \xc3\xaen locul lui Hair Zeqiri. Albania U21 a c\xc3\xa2\xc8\x99tigat meciul cu 1-0, \xc3\xaen urma unui autogol marcat de Eshgin Guliev \xc3\xaen minutul 63. Dup\xc4\x83 ce a jucat bine \xc3\xaen a doua repriz\xc4\x83 a acestui meci, \xc3\xaen urm\xc4\x83torul meci \xc3\xaempotriva Austriei U21, care s-a jucat patru zile mai t\xc3\xa2rziu, Roshi a \xc3\xaenceput ca titular \xc8\x99i a marcat primul gol \xc3\xaen minutul 41. Austria U21 a c\xc3\xa2\xc8\x99tigat meciul cu 3-1 dup\xc4\x83 ce a marcat toate cele 3 goluri \xc3\xaen primele 13 minute ale meciului. Roshi a jucat \xc3\xaen patru din urm\xc4\x83toarele \xc8\x99ase meciuri de calificare \xc8\x99i a marcat \xc3\xaenc\xc4\x83 2 goluri. Albania U21 a terminat pe locul patru din cinci echipe, av\xc3\xa2nd o victorie, un egal \xc8\x99i 6 \xc3\xaenfr\xc3\xa2ngeri, cu 11 goluri marcate \xc8\x99i 20 primite._NEWLINE_Roshi a fost chemat din nou de Artan Bushati, juc\xc3\xa2nd \xc3\xaen meciurile din calific\xc4\x83rile cont\xc3\xa2nd pentru Campionatul European sub 21 de ani din 2013 \xc3\xaempotriva Poloniei U21 \xc3\xaentr-o \xc3\xaenfr\xc3\xa2ngere scor 3-0 pe 2 septembrie 2011 \xc8\x99i \xc3\xaentr-o victorie 4-3 \xc3\xaempotriva Moldovei U21 pe 6 septembrie, fiind integralist.\n_START_SECTION_\nEchipa na\xc8\x9bional\xc4\x83 a Albaniei\n_START_PARAGRAPH_\nDup\xc4\x83 ce a fost chemat pentru prima dat\xc4\x83 la echipa na\xc8\x9bional\xc4\x83 mare a Albaniei de c\xc4\x83tre Josip Kuze la data de 30 septembrie 2011, Roshi a debutat pentru aceasta la 7 octombrie, fiind integralist \xc3\xaen penultimul meci de calificare la Campionatul European din 2012 \xc3\xaempotriva Fran\xc8\x9bei, care s-a \xc3\xaencheiat cu o \xc3\xaenfr\xc3\xa2ngere scor 3-0._NEWLINE_Roshi a continuat apoi s\xc4\x83 fac\xc4\x83 parte din echipa na\xc8\x9bional\xc4\x83, juc\xc3\xa2nd \xc3\xaen mai multe amicale pentru aceasta, f\xc4\x83c\xc3\xa2nd parte \xc8\x99i din lotul echipei convocat \xc3\xaen septembrie 2012 pentru meciurile de calificare la Campionatul Mondial din 2014 \xc3\xaempotriva Ciprului \xc8\x99i Elve\xc8\x9biei. El a jucat numai \xc3\xaen al doilea meci \xc3\xaempotriva Elve\xc8\x9biei, care s-a terminat cu o \xc3\xaenfr\xc3\xa2ngere cu 2-0, cu Roshi intr\xc3\xa2nd pe teren din postura de rezerv\xc4\x83. Roshi a \xc3\xaenscris primul s\xc4\x83u gol la na\xc8\x9bional\xc4\x83 pe 16 octombrie, \xc3\xaen meciul cu Slovenia, \xc3\xaenscriind dintr-o centrare furnizat\xc4\x83 de Emiljano Vila, \xc3\xaen urma c\xc4\x83reia echipa sa a c\xc3\xa2\xc8\x99tigat cu 1-0. Roshi a terminat grupa de calificare la Campionatul Mondial, juc\xc3\xa2nd 8 meciuri, dintre care 5 ca titular, str\xc3\xa2ng\xc3\xa2nd 564 de minute, \xc3\xaen timp ce Albania a terminat pe locul 5 \xc3\xaen grupa E._NEWLINE_Roshi a jucat mai pu\xc8\x9bin \xc3\xaen meciurile de calificare pentru Campionatul European din 2016, juc\xc3\xa2nd \xc3\xaen numai cinci meciuri. \xc3\x8en meciul de deschidere \xc3\xaempotriva Portugaliei la 7 septembrie 2014, Roshi i-a dat o centrare lui Bekim Balaj care a marcat singurul gol al partidei. A fost, de asemenea, prima victorie \xc3\xaempotriva echipei \xe2\x80\x9eSele\xc3\xa7\xc3\xa3o das Quinas\xe2\x80\x9d. A ratat meciurile din octombrie 2014 din cauza unei accident\xc4\x83ri. El a jucat 90 de minute \xc3\xaen meciul final \xc3\xaempotriva Armeniei, d\xc3\xa2nd pasa de gol pentru al treilea gol al Albaniei marcat de Sadiku. Albania a c\xc3\xa2\xc8\x99tigat partida cu 3-0, \xc3\xaen urma c\xc4\x83reia \xc8\x99i-a ob\xc8\x9binut locul la turneul final al UEFA Euro 2016, fiind pentru prima dat\xc4\x83 \xc3\xaen istoria Albaniei c\xc3\xa2nd se calific\xc4\x83 la un turneu final._NEWLINE_La data de 21 mai 2016, Roshi a fost numit \xc3\xaen lotul l\xc4\x83rgit al Albaniei de 27 de juc\xc4\x83tori pentru UEFA Euro 2016 \xc8\x99i \xc3\xaen lotul definitiv al Albaniei de 23 de juc\xc4\x83tori care au participat la Campionatul European din 2016 pe 31 mai._NEWLINE_El a jucat ca titular \xc3\xaen meciul de deschidere al grupei A \xc3\xaempotriva Elve\xc8\x9biei, pe care Albania l-a pierdut cu 1-0. Avea s\xc4\x83 joace \xc8\x99i \xc3\xaen celelalte dou\xc4\x83 meciuri din grupe, inclusiv \xc3\xaen victoria cotnra Rom\xc3\xa2niei scor 1-0, fiind prima din istoria Albaniei la un turneu final. Echipa sa s-a clasat pe locul 3 \xc3\xaen Grupa A cu trei puncte \xc8\x99i cu un golaveraj de -2 \xc8\x99i a terminat pe ultimul loc dintre echipele de pe locul al treilea, lucru care a dus la eliminarea din competi\xc8\x9bie._NEWLINE_Roshi a marcat cel de-al doilea gol la na\xc8\x9bional\xc4\x83 dup\xc4\x83 cinci ani \xc3\xaen meciul amical pierdut cu 1-2 cuLuxemburg, \xc3\xaen iunie 2017. El a fost capitanul Albaniei pentru prima dat\xc4\x83 \xc3\xaen cea de-a 48-a selec\xc8\x9bie pe 26 martie 2018, juc\xc3\xa2nd \xc3\xaen prima repriz\xc4\x83 a \xc3\xaenfr\xc3\xa2ngerii cu Norvegia, scor 0-1.\n_START_SECTION_\nPorecl\xc4\x83\n_START_PARAGRAPH_\nRoshi a fost supranumit Raketa (Racheta) din cauza vitezei sale. La antrenamentele de la K\xc3\xb6ln, Roshi a alergat 30 de metri \xc3\xaen 3,7 secunde \xc8\x99i 100 de metri \xc3\xaen 10,9 secunde, reu\xc8\x99ind s\xc4\x83 ob\xc8\x9bin\xc4\x83 cel mai bun timp din echipa sa.'